遊南亭夜還敘志七十韻
作者：柳宗元
朝代：唐

paragraphs: 夙抱丘壑尚，率性恣遊遨。
中爲吏役牽，十祀空悁勞。
外曲徇塵轍，私心寄英髦。
進乏廓廟器，退非鄉曲豪。
天命斯不易，鬼責將安逃。
屯難果見凌，剝喪宜所遭。
神明固浩浩，衆口徒嗷嗷。
投跡山水地，放情詠離騷。
再懷曩歲期，容與馳輕舠。
虛館背山郭，前軒面江臯。
重疊間浦溆，邐迤驅巖㟼。
積翠浮澹灧，始疑負靈鼇。
叢林留衝飆，石礫迎飛濤。
曠朗天景霽，樵蘇遠相號。
澄潭涌沈鷗，半壁跳懸猱。
鹿鳴驗食埜，魚樂知觀濠。
孤賞誠所悼，暫欣良足襃。
留連俯櫺檻，注我壺中醪。
朵頤進芰實，擢手持蟹螯。
炊稻視爨鼎，膾鮮聞操刀。
埜蔬盈傾筐，頗雜池沼芼。
緬慕鼓枻翁，嘯詠哺其糟。
退想於陵子，三咽資李螬。
斯道難爲偕，沈憂安所韜。
曲渚怨鴻鵠，環洲彫蘭𦺆。
暮景迴西岑，北流逝滔滔。
徘徊遂昏黑，遠火明連艘。
木落寒山靜，江空秋月高。
歛袂戒還徒，善游矜所操。
趣淺戢長枻，乘深屏輕篙。
曠望援深竿，哀歌叩鳴艚。
中川恣超忽，漫若翔且翱。
淹泊遂所止，埜風自颾颾。
澗急驚鱗奔，蹊荒饑獸嗥。
入門守拘縶，悽戚增鬱陶。
慕士情未忘，懷人首徒搔。
內顧乃無有，德輶甚鴻毛。
名竊久自欺，食浮固雲叨。
問牛悲釁鐘，說彘驚臨牢。
永遁刀筆吏，寧期簿書曹。
中興遂羣物，裂壤分鞬櫜。
岷凶既云捕，吳虜亦已鏖。
捍禦盛方虎，謨明富伊咎。
披山窮木禾，駕海逾蟠桃。
重來越裳雉，再返西旅獒。
左右抗槐棘，縱橫羅雁羔。
三辟咸肆宥，衆生均覆燾。
安得奉皇靈，在宥解天弢。
歸誠慰松梓，陳力開蓬篙。
卜室有鄠杜，名田占灃澇。
磻溪近餘基，阿城連故濠。
螟蛑願親燎，荼堇甘自薅。
飢食期農耕，寒衣俟蠶繰。
及骭足爲溫，滿腹寧復饕。
安將蒯及菅，誰慕粱與膏。
弋林敺雀鷃，漁澤從鰌魛。
觀象嘉素履，陳詩謝干旄。
方託麋鹿羣，敢同騏驥槽。
處賤無溷濁，固窮匪淫慆。
踉蹌辭束縛，悅懌換煎熬。
登年徒負版，興役趨代鼛。
目眩絕渾渾，耳喧息嘈嘈。
茲焉畢餘命，富貴非吾曹。
長沙哀糺纆，漢陰嗤桔槔。
苟伸擊壤情，機事息秋豪。
海霧多蓊鬱，越風饒腥臊。
寧唯迫魑魅，所懼齊焄藨。
知罃懷褚中，范叔戀綈袍。
伊人不可期，慷慨徒忉忉。